
CONCLUZII: 


e Europa Occidentală a reprezentat, în special în 
primii ani de după 1945, principala variabilă a 
ecuaţiei geopolitice a Războiului Rece. A 
continuat să aibă o importanță fundamentală de-a 
lungul întregului conflict, reperabilă în special 
sub formă economică sau culturală, mai puțin 
militară. 

e Treptat, odată cu estomparea amenințării sovie- 
tice, puterile europene au început să manifeste 
tendințe geopolitice centrifugale, în ciuda inte- 
grării economice tot mai pronunțate ca urmare a 
apariției Comunității Economice Europene. 


Acestea au reverberat negativ asupra Alianței 
Nord-Atlantice, conducând până la contestarea 
rolului şi funcționalității acesteia (Franța). 


e Ca urmare a incapacității Uniunii Sovietice de a-şi 


reconfigura infrastructura economică, dar şi 
datorită eşecurilor militare pe care le-a suferit 
(Afghanistan), atracția ideologică pe care 
Moscova o exercita în ţări ca Franța sau Italia, pe 
de o parte, dar şi teama cu care URSS o 
diseminase pe „bătrânul continent”, pe de altă 
parte, au fost considerabil diminuate. 


După finalul celui de al Doilea Război Mondial, Statele 
Unite şi partenerii săi europeni au format, în 1949, Tratatul 
Atlanticului de Nord (NATO). Cea mai importantă sarcină a 
noii alianțe militare consta în descurajarea oricărui tip de 
comportament geopolitic agresiv, în special a celor de 


posibilă proveniență sovietică! Autori precum Gregory Flynn 

susțin că Washingtonul a insistat mai degrabă asupra 

reconstrucției economice şi a federalizării Europei 

Occidentale, decât asupra unei posibile alianțe militare cu 
a A 


statele „bătrânului continent? împotriva Kremlinului. În 
primii ani care au urmat devastatoarei conflagrații mondiale, 


* Documentarea pentru acest articol se datorează parțial unui grant AMPOSDRU (Investeşte în oameni! Fondul social 
european, Programul Operațional Sectorial pentru Dezvoltarea Resurselor Umane 2007-2013, proiectul „Studiile doctorale - 
factor major de dezvoltare al cercetărilor socio-economice şi umaniste”), obținut din partea Universităţii Babeş-Bolyai, pe 


perioada studiilor doctorale. 

Uniunea Sovietică a lui Stalin, serios afectată de 
confruntare, nu erau neapărat percepută ca o ameninţare la 
adresa securității occidentale.” Numai după consumarea crizei 
Berlinului şi a comunizării Cehoslovaciei, pentru a nu mai 
aminti Războiul Coreei — a fost conştientizată şi concretizată 
necesitatea constituirii unei comunități militare a 
Occidentului, aptă de a face față noilor provocări sovietice. În 
replică, sovieticii au creat, în 1955, propriul parteneriat 
militar cu ţările Europei de Est (exceptând Iugoslavia), 
Tratatul de la Varşovia, care reprezentau acum noua centură 
de securitate a Moscovei.’ 


Războiul a marcat profund „bătrânul continent”, 
eliminând, totodată, ambițiile fostelor mari puteri europene de 


a recâştiga poziţia centrală pe care o deţineau la începutul 
secolului pe scena relaţiilor internaționale. Noul centru 
geopolitic al lumii postbelice era reprezentat de Statele Unite, 
dar supremaţia sa era contestată tot mai vehement, şi pe 
măsură ce se refăcea ca urmare a exploatării economiilor est- 
europene, tot mai pertinent, de către URSS. Deşi Europa nu 
mai domina lumea, importanța sa geostrategică era în 
continuare foarte mare, putând fi considerată, cel puţin în 
primele decenii de după 1945, drept miza disputei dintre 
Washington şi Moscova. Urmându-şi instinctul cultural şi 
democratic, liderii statelor europene occidentale au ales 
Statele Unite ca aliat în cadrul celei mai lungi confruntări 
ideologice şi geopolitice care a articulat politica mondială în 
secolul XX. 


1. RĂZBOIUL RECE: SCURTĂ INTRODUCERE 


Două teze majore concurează în încercarea de a face 
inteligibile premisele Războiului Rece. Teza tradiţională 
blamează ideologia marxistă şi corolarul său sovietic pentru 
originile confruntării. Idei ca revoluţia globală sau „lupta de 
clasă universală”, se argumentează, nu puteau conduce decât 
la conflict; pe lângă asta, experienţa politică a liderilor 
sovietici, care trebuiau să se confrunte în permanență cu 
inamici politici interni sau ameninţări externe, le indusese 
acestora o atitudine belicoasă.* În contrapondere, teza 
revizionistă afirmă că Uniunii Sovietice îi era imposibil să 
declanşeze conflictul. Efectele celui de al Doilea Război 
mondial asupra imperiului lui Stalin fuseseră devastatoare la 
nivel social (URSS pierduse aproximativ o treime din 
populaţie) şi economic, afectând totodată profund şi infra- 
structura țării. În plus, spre deosebire de americani, sovieticii 
nu avuseseră acces la tehnologia nucleară între 1945 şi 1949. 
Economia capitalistă americană, inerent expansivă şi 
opresivă, ar fi forțat URSS-ul să ia parte la acest joc 
geopolitic pe care îl considera de altfel indezirabil.* Dezba- 
terea dintre aceste teze rămâne una foarte vie, deoarece 
valorile care articulează convingerile politice, fie ele de 
dreapta sau de stânga, nu şi-au epuizat încă sensul. 

Personal, înclin spre teza tradiționalistă, fără a o neglija 
însă pe cea revizionistă. Da, URSS a fost grav afectată de cel 
de al Doilea Război Mondial şi, datorită acestui motiv, a 
încercat cu obstinație să-şi consolideze autoritatea asupra 
noilor sateliți est-europeni. Dar nu ar trebui uitată 
interpretarea pe care predecesorul Uniunii Sovietice, Imperiul 
Țarist, o acorda propriei securități: extinderea. Mai mult, 
sovieticii au moştenit de la defunctul imperiu o inflexibilă şi 
agresivă tradiţie diplomatică, pe care au perpetuat-o chiar, 
urmărind-uşi deseori interesele cu o agresivitate ce friza 
grobianismul. Diplomaţii sovietici căutau să îşi intimideze 
interlocutorii prin adoptarea unei imagini retributive şi lipsite 
de flexibilitate. Cu toate acestea, Kremlinul nu poate fi blamat 
în exclusivitate pentru declanşarea Războiului Rece. 
Interesele americane în Europa de Vest erau de asemenea 
considerabile, iar oficialii de la Washington se aflau în 
căutarea celei mai potrivite matrice de securitate pentru 
concretizarea lor. 

Peter Calvocoressi susține că „Sursele Războiului Rece 
au inclus mai multe elemente culturale şi ideologice, dar 
acesta a fost în primul rând o luptă pentru putere şi o 


consecinţă a unor calcule greşite. Protagoniştii — Statele Unite 
şi URSS — se temeau unul de celălalt. Este adevărat că nu se 
agreau, chiar se detestau reciproc; dar dacă nu le-ar fi fost 
teamă, nu ar fi existat Războiul Rece: răceală da, cu siguranță, 
dar fără război.” Washingtonul se temea că Stalin nu va 
stopa înaintarea Armatei Roşii către Europa Occidentală, 
unde ar fi putut susţine procesul de preluare al puterii de către 
partidele comuniste locale, infiltrate de agenți ai PCUS; în 
schimb, Moscova se temea de o nouă alianță vestică.” 

Calvocoressi este de părere că cele două dimensiuni 
majore ale Războiului Rece rezidă, pe de o parte, în 
„ornamentele pseudo-ideologice care îl caracterizau”, respec- 
tiv în „inventarea armelor nucleare.” Kenneth Waltz, un 
important analist al relațiilor internaționale, recuză în 
totalitate componenta ideologică a conflictului. În opinia sa, 
în timpul Războiului Rece, geopolitica a prevalat în detri- 
mentul ideologiei. Argumentul cu care Waltz susține această 
ipoteză este acela că cele două superputeri au acționat mai 
degrabă într-o manieră tradițională, oarecum similară marilor 
puteri europene din secolul XIX, atunci când au încercat 
fiecare să îşi extindă sfera de influență pentru a include statele 
din Lumea a Treia.” În baza acestor două analize se poate 
aprecia că geopolitica a ocupat un rol central în configurarea 
Războiului Rece; cu toate acestea, rolul ideologiei în cadrul 
aceluiaşi fenomen nu poate fi nici măcar minimalizat, pentru 
a nu mai pune problema în termenii eliminării ei definitive. În 
măsura în care a reprezentat o peremptorie amenințare 
nucleară şi o dispută în termeni geostrategici, Războiul Rece 
a însemnat totodată o confruntare a două proiecte culturale şi 
sociale eminamente diferite; sau, folosind termenii lui Hans 
Morgenthau, o luptă „asupra minţilor şi acțiunilor altor 
oameni”, nu numai asupra teritoriilor şi resurselor lor. 

Din punct de vedere teoretic şi politic, Statele Unite au 
abordat începuturile Războiului Rece prin două modalități 
succesive. Prima, niciodată materializată, consta într-un 
război nuclear limitat. Sesizând facilitatea cu care un astfel de 
război s-ar fi putut extinde la scară globală, strategii de la 
Washington au optat pentru teoria containment-ului, lansată 
în 1947 de către diplomatul american George Kennan."! 
Pentru acesta, „Personalitatea politică a puterii sovietice, aşa 
cum o cunoaştem astăzi (1947, n.m., C.E), reprezintă 
produsul ideologiei şi a circumstanțelor: ideologia moştenită 
de actualii lideri sovietici de la mişcarea în cadrul căreia şi-au 

format primele experienţe politice, şi circumstanţele puterii 
pe care o exercită de aproximativ trei decade în Rusia. Puţine 
analize psihologice sunt mai complicate decât încercarea de a 
stabili interacţiunea dintre aceste două forţe şi rolul relativ al 


fiecăreia în determinarea comportamentului oficial al 
sovieticilor. Dar, dacă se doreşte cu adevărat înţelegerea şi 
contracararea efectivă a acestui comportament, încercarea 
trebuie iniţiată.” 


2. EUROPA OCCIDENTALĂ ÎN TIMPUL RĂZBOIULUI RECE 


Care era locul Europei Occidentale în cadrul acestei 
ecuaţii geostrategice? Dacă la sfârşitul anilor 1940, sau în 
timpul deceniului următor, europenii se temeau de un 
deznodământ militar al tensiunilor tot mai puternice dintre 
SUA şi URSS, după 1960 au început să fie tot mai sensibili la 
ideea că cele două superputeri ar putea ajunge la înţelegeri 
economice şi politice care i-ar dezavantaja.” Deşi Europa a 
făcut progrese economice enorme după 1945, securitatea sa 
era asigurată în proporție covârșitoare de către NATO, şi 
implicit, Statele Unite.!* Fiind inferioară din punct de vedere 
militar partenerului transatlantic, Europa Occidentală ar fi 
dezvoltat, conform unor analişti, o propensiune pentru ceea ce 
Joseph Nye a numit „putere gentilă” (soft power), având 
totodată tendința să localizeze securitatea la nivelul 
instituțiilor internaționale. Bineînțeles, o astfel de abordare 
neglija rolul tradițional pe care puterea militară tradițională 
(hard power), şi interesul național îl au ca factori de modelare 
a politicii internaționale." Chiar şi aşa, nu se poate afirma că 
Europa Occidentală ar fi fost total neajutorată în cazul unei 
amenințări militare. În 1986, forțele militare ale Republicii 
Federale Germane, Italiei, Franţei şi Regatului Unit al Marii 
Britanii însumau „peste un milion de oameni, cu un adaos de 
1,7 milioane rezerve”! În plus, aceste țări (în special Marea 
Britanie şi Franța), dispuneau de propriile capacităţi nucleare, 
deşi mult reduse comparativ cu cele americane sau 
sovietice.” 

În cadrul parteneriatului transatlantic, dezacordurile şi 
fricţiunile - atât între europeni şi americani, cât şi între statele 
europene — se manifestau cu regularitate. De exemplu, în 
primii ani de după război au existat serioase dubii în raport cu 
acceptarea RFG în NATO. Deşi a fost până la urmă admisă în 


1954, Germania de Vest a nu a încetat decât după mult timp, 
şi niciodată în totalitate, să suscite precauția şi temerile 
celorlalte state europene.!* În Franţa, preşedintele Charles de 
Gaulle s-a opus de două ori, în 1961 şi 1967, intenției 
Regatului Unit de a se integra în Comunitatea Economică 
Europeană. Şi-a susținut poziția argumentând că britanicii ar 
putea deregla delicata balanță economică şi politică care 
începuse să capete contur între Franţa şi Germania; în plus, 
preşedintele dezavua strânsa legătură dintre Londra şi 
Washington, temându-se că, odată acceptată în CEE, Marea 
Britanie ar promova interesele americane, afectând atât 
funcţionalitatea Comunităţii, cât şi, în special, poziţia centrală 
a Franţei în Europa şi chiar suveranitatea acesteia.” De 
Gaulle era circumspect, de asemenea, față de resurgenţa eco- 
nomică a RFG, încercând diferite strategii politice pentru a o 
tempera, deoarece afecta, bineînţeles, ponderea şi prestigiul 
Franţei ca membru central al Comunităţii. 

Securitatea europeană a redevenit o problemă geopo- 
litică presantă odată cu finalul anilor 1970, când URSS a 
dezvoltat noi tehnologii militare, invadând totodată şi 
Afghanistanul. Dar, odată cu începutul anilor 1980, temerile 
europenilor față de URSS-ul lui Leonid Brejnev s-au 
diminuat considerabil. Cauzele acestui deznodământ rezidă în 
vizibilitatea tot mai pronunțată a carenţelor sovietice, atât la 
nivel militar (stagnarea şi insuccesele din Afghanistan), cât şi 
economic sau ideologic. Eşecul răsunător al experimentului 
socialist francez (1981-1984), combinat cu anchilozarea 
generală a Uniunii Sovietice din ultimii ani ai erei Gorbaciov, 
au condus la o scădere profunde a atracției ideologice pe care 
Moscova o exercita în țări ca Franţa sau Italia.” 

PROPUNERI: 


Subiectul tratat pe parcursul articolului de faţă este încheiat din punct de vedere cronologic. Din punct de 
vedere hermeneutic însă, dacă se ţine cont de multitudinea de interpretări acordate rolului şi poziției pe care 
Europa Occidentală şi le-a asumat în timpul Războiului Rece, el este departe de a-şi fi epuizat vitalitatea 
semantică. De exemplu, argumentarea conservatoare americană conform căreia Europa de Vest s-a bucurat 
între 1945 şi 1989 de avantajele unei păci kantiene deoarece Washingtonul lupta să o mențină la suprafața 
violentei, dar realei lumi hobbesiene, începe să devină tot mai puțin sustenabilă. Deşi faptul că reconstrucția 
şi securitatea Europei postbelice a fost asistată masiv de America nu poate fi pusă la îndoială, renașterea 
bătrânului continent se datorează cel puţin în aceeaşi măsură, chiar dacă mai puţin sesizabilă, „resurselor 
culturale” ale popoarelor europene, cel german în special, dar şi cel britanic sau francez, pentru a le aminti 
numai pe cele mai importante. Ceea ce profesorul Andrei Marga numeşte în lucrarea sa Cotitura Culturală. 
Consecințe filosofice ale tranziţiei (Presa Universitară Clujeană, 2004) „resurse culturale”, nu sunt altceva 
decât mentalități sau moravuri sociale observabile la nivel empiric. Acestea au contribuit cu siguranță cel 
puțin la fel de mult la refacerea Europei Occidentale (şi a Japoniei, pentru a extinde argumentul), ca şi 
brațul militar american. 

Apoi, este posibil ca amenințarea sovietică la adresa Europei de Vest să fi fost într-o anumită măsură 
exagerată. Deşi Kremlinul afişa un comportament diplomatic rigid şi inflexibil, îşi cunoştea foarte bine 
propriile limite, atât interioare, cât şi exterioare. Deşi gesturile de bravadă nu îi erau străine, existau riscuri 
geopolitice şi militare pe care cu siguranță nu era dispus să şi le asume. Mai mult, pe măsură ce Războiul 
Rece a cunoscut diferite faze de diversificare şi relaxare geopolitică, URSS-ul şi-a focusat atenţia în principal 
pe exportul ideologic către ţările Lumii a Treia, în timp ce interesele sale reale relativ la dominarea unei 
Europe de Vest tot mai puternică şi mai ostilă se atenuaseră considerabil. 

În final, capacitatea nucleară a țărilor vest-europene nu trebuie trecută cu vederea. Ea exista încă de la 
finalul celui de al Doilea Război Mondial (Marea Britanie), şi a fost dezvoltată treptat şi de Franţa. În timpul 
Războiului Rece exista, în dozaje diferite, desigur, probabilitatea ca fiecare conflict armat să degenereze într- 
unul nuclear. Echilibrul geopolitic rezultat în urma terorii nucleare era unul fragil şi, datorită iraționalității 
unui astfel de conflict, din care ar fi rezultat numai perdanți şi nici un învingător — nicio putere nucleară nu 
era dispusă să şi-l asume. 

